## ICARUS@work – Suradnja i povezivanje baštinskih ustanova u digitalnom dobu

| Poštovane kolegice i kolege knjižničari, muzealci, arhivisti ! osobita nam je čast da Vas možemo obavijestiti kako je na poticaj Međunarodnog centra za arhivska istraživanja ICARUS u kolovozu 2016. osnovana udruga ICARUS Hrvatska kojoj je cilj da na već postojećoj ICARUS platformi u Hrvatskoj potiče sve oblike istraživanja povijesnog nasljeđa, promicanja korištenja arhivskih izvora putem novih IT tehnologija i unapređenja arhivske ali i drugih baštinskih djelatnosti. U tom smislu kroz program “topoteke” (www.topotheque.eu) posebnu pažnju poklanja međuinstitucionalnoj suradnji svih baštinskih ustanova koje čuvaju vrijedne uspomene na zavičajnu povijest, te sve oblike suradnje sa znanstvenim institucijama u vidu provođenja znanstveno-istraživačkih projekata s ciljem promicanja zavičajne baštine u suvremenom digitalnom okruženju. Djelatnosti Udruge kojima se ostvaruju ciljevi su: - koordinacija, razvoj i implementacija domaćih i međunarodnih stručnih i znanstvenih projekta, - razmjena ideja, znanja i poticaja u okviru projekata i programa i putem suradnje stručnjaka, ustanova, udruga i organizacija, - organizacija stručnih skupova, savjetovanja, predavanja, radionica, okruglih stolova, stručnih usavršavanja i drugih oblika razmjene znanja i iskustava u svrhu upoznavanja i primjene međunarodnih stručnih standarda i propisa i praćenja suvremenih trendova u arhivistici, - organiziranje aktivnosti usmjerenih ka promoviranju, razvijanju i širenju svijesti o važnosti izvornih arhivskih zapisa u javnosti, unaprjeđenje dostupnosti i povećanje korištenja hrvatske kulturne baštine, - organiziranje i izvođenje edukacijskih i promotivnih aktivnosti i drugih vrsta usluga umjerenih na dostupnost i bolje korištenje kulturnih i povijesnih izvora te povezivanje stručnjaka i korisnika baštinskih i drugih kulturnih ustanova, - razvoj informacijskih potencijala baštinskih i drugih kulturnih ustanova i poboljšanje njihove participacije u društvu, - suradnja s ICARUS-om i drugim istovrsnim i sličnim udrugama i organizacijama u zemlji i inozemstvu, te svim organizacijama koje podupiru rad Udruge, - oblikovanje IT-infrastrukture (portali, platforme, informativne platforme i dr.) i pronalaženje inovativnih načina predstavljanja povijesnih izvora, - digitalizacija povijesnih izvora i integracija digitalnih sadržaja u nacionalne i međunarodne portale kulturne baštine, - nakladnička djelatnost, - obavljanje drugih aktivnosti koje doprinose ostvarivanju ciljeva osnivanja utvrđenih Statutom sukladno zakonu. Okupljanje što brojnijeg članstva naša je misija i poslanje, a kako biste se neposredno upoznali s ovim vrijednim projektom i djelatnošću naše organizacije koja je do sada pokrenula i ostvarila u europskim razmjerima renomirane projekte zaštite povijesnog naslijeđa, najsrdačnije Vas pozivamo da nam se pridružite u Osijeku, 22. rujna 2016. u prostorijama Gradske i sveučilišne knjižnice u Osijeku, s početkom u 10:00 sati. Dobro nam došli uz želju za još boljom suradnjom !!!