## Otvorenje izložbe "Tri stoljeća hidroregulacije i hidromelioracije na području Vukovarsko-srijemske županije"

| Dana 9. studenog 2016. godine s početkom u 19,00 sati, u prostorijama Gradskog kazališta „Joza Ivakić“ Vinkovci, Državni arhiv u Vukovaru, Gradsko kazalište „Joza Ivakić“ Vinkovci i Vukovarsko-srijemska županija pozivaju Vas na svečano otvorenje izložbe TRI STOLJEĆA HIDROREGULACIJE I HIDROMELIORACIJE NA PODRUČJU VUKOVARSKO-SRIJEMSKE ŽUPANIJE Izložba Tri stoljeća hidroregulacije i hidromelioracije na području Vukovarsko-srijemske županije nastala je povodom obilježavanja 140 godina organiziranoga vodnog gospodarstva u Hrvatskoj (osnutak Društva za regulaciju rijeke Vuke 7. rujna 1876. u Osijeku) i Dana Vukovarsko-srijemske županije. Državni arhiv u Vukovaru njome nastoji upoznati širu javnost s dugom tradicijom vodoprivredne djelatnosti na našem prostoru te u tom kontekstu dati obol svjedočanstvu o značajnim civilizacijskim dosezima njegova stanovništva tijekom prošlosti. Izložba se u prvom redu temelji na reprezentativnom arhivskom gradivu (spisi, karte i planovi), ali i na manjoj količini odabranoga novinskog i kartografskog materijala u digitalnom obliku. Osim gradiva Državnoga arhiva u Vukovaru, u izložbi je zastupljeno i gradivo Državnoga arhiva u Osijeku, Hrvatskoga državnog arhiva i Gradskoga muzeja Vukovar. Među ostalim javnim subjektima (imateljima gradiva) koji su podržali izložbeni projekt te gradivo i ostali materijal koji se nalazi u njihovom vlasništvu spremno stavili na raspolaganje i korištenje Državnom arhivu u Vukovaru, potrebno je spomenuti Hrvatske vode (središnjica u Zagrebu), Hrvatske vode - Vodnogospodarska ispostava za mali sliv „Biđ-Bosut“ sa sjedištem u Vinkovcima, kao i Hrvatske vode - Vodnogospodarska ispostava za mali sliv „Vuka“ sa sjedištem u Osijeku. U izložbi je također korišten i dio gradiva koje se nalazi u privatnom vlasništvu. Riječ je o privatnoj zbirci Ivice Ćosića Bukvina iz Vrbanje. Autor izložbe je Petar Elez, arhivist. Izložba se održava pod pokroviteljstvom Župana vukovarsko-srijemskog, gdina Bože Galića i gradonačelnika Grada Vinkovaca, gdina Mladena Karlića Dobro došli!