## Noć muzeja u svjetlu arhivskog gradiva Državnog arhiva u Vukovaru

| Povodom obilježavanja dvanaeste Noći muzeja 27. siječnja 2017. Državni arhiv u Vukovaru predstaviti će široj javnosti dvije tematske izložbe. Spomenuta se kulturna događanja organiziraju u suradnji Arhiva s Gradskim muzejom Vinkovci te Državnim arhivom u Zagrebu. U kontekstu ovogodišnje teme Noći muzeja - Glazba i glazbeni velikani i njihov utjecaj na društvo u prostoru Stalnog etnološkog postava Gradskog muzeja Vinkovci, Trg bana Josipa Šokčevića 16, Vinkovci u 19:30 h planira se otvorenje izložbe „Kutak iz ostavštine Slavka Jankovića (1897. - 1971.)“. Premda opsegom nevelika izložba sadrži reprezentativni arhivski materijal (osobne dokumente, notne zapise, fotografije, pozivnice, plakate i sl.) iz inače bogate Jankovićeve ostavine koja se danas čuva u Arhivskom sabirnom centru u Vinkovcima Državnog arhiva u Vukovaru. U tom će smislu posjetitelji izložbe steći uvid u bogati društveni i kulturni život tog nadaleko poznatog vinkovačkog i hrvatskog etnomuzikologa, folklorista i melografa. Autori izložbe su: Petar Elez, arhivist i Mirela Baličević, viša arhivska tehničarka. Druga će pak izložba - „Ruralno i sakralno graditeljstvo Vinkovaca i okolice“ biti otvorena istoga dana u 18:00 h u prostoru Državnog arhiva u Zagrebu, Opatička 29, Zagreb. Predstavljanjem dijela bogate kulturne arhitektonske baštine Vukovarsko-srijemske županije putem fotodokumentarnog materijala organizatori programa će osim Noći muzeja, sada već tradicionalne kulturne manifestacije u Republici Hrvatskoj, svečano obilježiti i vlastite jubileje - Državni arhiv u Vukovaru desetu, a Državni arhiv u Zagrebu stodesetu obljetnicu postojanja. Autori izložbe su: Mirela Baličević, viša arhivska tehničarka i Tomo Šalić, profesor. Program će obogatiti MVS Sinovi atara koji djeluju u okviru Udruge CroETHNO, ŽPS Šumarice, solisti Ivan Grčić, Ivan Meković i tamburaši KUD-a Šumari iz Vinkovaca Izložbi će nazočiti i goste pozdraviti: - gradonačelnik Grada Zagreba, gdin Milan Bandić - gradonačelnik Grada Vinkovaca, gdin Mladen Karlić A svečano će ju otvoriti Župan Vukovarsko-srijemske županije, gdin Božo Galić! Čast nam je pozvati Vas i radujemo se Vašem dolasku!!!