## Predavanja i radionice o Prvom svjetskom ratu

| Povodom obilježavanja Stogodišnjice Prvoga svjetskog rata (1914. – 1918.) Državni arhiv u Vukovaru organizirao je povijesno-stručna predavanja i radionice o Prvome svjetskom ratu, namijenjene učenicima te nastavnicima i profesorima povijesti. Spomenuta predavanja i radionice osmišljeni su u kontekstu realizacije kulturno-obrazovnog programa arhivske pedagogije, odnosno u kontekstu dosadašnje suradnje Državnog arhiva u Vukovaru s osnovnim i srednjim školama Vukovarsko-srijemske županije. Svrha im je da putem predstavljanja reprezentativnog arhivskog gradiva i ostale povijesne građe približe učenicima društvene, političke, gospodarske, kulturne i demografske prilike u vrijeme Prvoga svjetskog rata na području Vukovarsko-srijemske županije te na taj način doprinesu njihovom boljem razumijevanju naše zavičajne prošlosti. Predavanja su do sada održana u Osnovnoj školi Vladimir Nazor Vinkovci, Osnovnoj školi Dragutina Tadijanovića Vukovar, Srednjoj Tehničkoj školi Nikole Tesle Vukovar i u Gimnaziji Vukovar.