## Promocija knjige "Brodska imovna općina Vinkovci - Zapisnici Zastupstva, 1873.-1888.; Zapisnici Gospodarstvenog odbora, 1878.-1886."

| U Gradskoj vijećnici u Vinkovcima u četvrtak 29. 5. u 12,00 sati održat će se promocija knjige "Brodska imovna općina Vinkovci" u nakladi Državnog arhiva u Vukovaru i Instituta za povijest - Podružnice za povijest Slavonije, Srijema i Baranje. Knjiga svjedoči o ustroju prvih modernih šumarskih organizacija na području koje je pokrivala bivša graničarska Brodska pukovnija, te neraskidivim sponama koje su te šumarske organizacije povezivale sa stanovništvom slavonskog kraja. Osim što su imovne općine skrbile o uzgoju i iskorištavanju šuma, one su opskrbljivale stanovništvo graničarskog područja (pravoužitnike) ogrjevnim i građevnim drvetom za gradnju kuća, mlinova i drugih objekata. Svojom su građom, pa i novčanim sredstvima, pomagale općinske i druge javne gradnje, a Brodska je imovna općina – kao materijalno najbogatija imovna općina – imala i svoju zakladu kojom je novčano potpomagala školovanje djece pravoužitnika, sudjelovala u osnivanju poljoprivrednih škola i drugih zavoda, financirala je izgradnju objekta Šumarskog doma u Zagrebu, neko je vrijeme bila vlasnikom pleterničkoga vlastelinstva, gdje je dala izgraditi brojne gospodarske objekte, i dr. Svjedoči, među ostalim, o bogatoj povijesti i razvoju šumarstva i važnosti koje su šume imale u gospodarstvu ali i u javnome životu od 19. stoljeća do danas, a vrijednost joj daje i činjenica što obrađuje arhivsko gradivo jedine dokumentarno sačuvane imovne općine u Hrvatskoj. Knjigu su priredili arhivisti Stjepan Prutki i Zlatko Virc, a događaj će upriličiti i dolazak akademika dr. Slavka Matića, voditelja Centra HAZU u Vinkovcima, kao i akademika dr. Igora Anića, ispred Hrvatske komore inženjera šumarstva i drvne tehnologije. Program će obogatiti i sudjelovanje Kulturno-umjetničkog društva "Šumari" Vinkovci.