## Uspomena na Prvi svjetski rat 1914.-1918. – Županja i okolica u Prvom svjetskom ratu

| Povodom obilježavanja stote obljetnice početka Prvoga svjetskog rata Zavičajni muzej Stjepan Gruber Županja i Državni arhiv u Vukovaru priređuju izložbu Uspomena na Prvi svjetski rat 1914.-1918. – Županja i okolica u Prvom svjetskom ratu. Izložba posredstvom arhivskog gradiva (spisa, plakata i fotografija) te materijalnih izložaka ratne provenijencije (oružje, dijelovi uniforme, vojne medalje i sl.) Državnog arhiva u Vukovaru, Državnog arhiva u Osijeku, Hrvatskog državnog arhiva, Zavičajnog muzeja Stjepan Gruber Županja kao i izložaka koji se nalaze u posjedu istaknutih privatnih kolekcionara, predstavlja svojevrsni vremeplov koji nas vodi kroz društveno-političke, kulturne, gospodarske i zdravstvene prilike u Županji i županjskoj Posavini (tadašnji županjski kotar) tijekom Prvog svjetskog rata i poraća. Premda je spomenuti prostor kao dio šire slavonsko-srijemske regije već nakon utrnuća fronte u Srbiji 1915. postao prostor duboke ratne pozadine, do kojega su tek sporadično dopirali odjeci velikih bitaka, teške posljedice tragičnih i sudbonosnih ratnih zbivanja nipošto ga nisu zaobišle. One se, osim u stradanju većeg broja pripadnika muškog dijela domaće populacije na bojištima diljem Europe, ali i mukotrpnom preživljavanju njihovih obitelji, često ovisnih o državnim potporama ili pomoći humanitarnih organizacija, između ostaloga ogledaju i u novonastalim ratnim okolnostima u kojima su pravila ponašanja normirana raznim dekretima, odlukama i zabranama civilnih i vojnih organa povezanima s restrikcijama po pitanju prehrane stanovništva i drastičnim mjerama štednje (rekviriranje crkvenih zvona i orgulja za ratne potrebe), otvaranjem većeg broja ratnih bolnica, pojačanom humanitarnom djelatnošću (učestale dobrotvorne akcije za vojnike i njihove obitelji), pojačanim djelovanjem kontraobavještajne službe i cenzure tiska, dolaskom većeg broja ratnih zarobljenika s istočnog bojišta itd. Spomenuta izložba predstavlja još jedno u nizu kulturnih i znanstvenih događanja koja je povodom obilježavanja Stogodišnjice Prvoga svjetskog rata Državni arhiv u Vukovaru do sada priredio bilo samostalno, bilo u suradnji s drugim kulturnim i znanstvenim ustanovama kao što su Hrvatski institut za povijest, Matica Hrvatska – ogranak Vukovar i dr. Svrha je izložbe doprinijeti ukupnoj valorizaciji utjecaja i posljedica Prvoga svjetskog rata u kontekstu proučavanja nacionalne, ali i zavičajne prošlosti Slavonije i Srijema. Otvorenje izložbe održat će se 9. studenoga 2014. u Pastoralno-kulturnom središtu Župe Mučeništva sv. Ivana Krstitelja u Županji (Veliki kraj 43). Autor izložbe je Hrvoje Tkalac, kustos Zavičajnog muzeja Stjepan Gruber Županja, a izložbu će se biti moguće razgledati do 26. studenoga 2014. Radujemo se Vašem dolasku!