## Dopisom, oglasom i proglasom

Hrvatski arhivi i ove su godine obilježili Međunarodni dan Arhiva 09. lipnja i predstavili se javnosti izložbama, radionicama, predavanjima i dr. aktivnostima na ovogodišnju temu " Službeno izvješćivanje u prošlosti".

Obilježavajući taj dan Državni arhiv u Vukovaru je 10. lipnja 2013. godine u Gradskoj knjižnici Vukovar otvorio izložbu pod nazivom "Dopisom, oglasom i proglasom" autora Petra Eleza i Irene Milobara.

Uz uvodnu prezentaciju dr. sc. Marina Vinaj iz Muzeja Slavonije u Osijeku održala je predavanje o pojavi i razvoju plakata kao oblika informiranja, pod nazivom: "Osječki plakati - izvorišta i motrišta lokalne povijesne priče."

Izložbom "Dopisom, oglasom i proglasom" Državni arhiv u Vukovaru nastojao je široj javnosti približiti zavičajnu prošlost Slavonije i Srijema arhivskim gradivom kojemu je bilo svrhom službeno, odnosno javno informiranje i oglašavanje na prostoru današnje Vukovarsko-srijemske županije tijekom druge polovice 19. i prve polovice 20. stoljeća.