## POTPISIVANJE UGOVORA O DODJELI NA KORIŠTENJE NOVE ZGRADE DRŽAVNOG ARHIVA U VUKOVARU

U ponedjeljak, 4. rujna 2017. potpisan je Ugovor o dodjeli na korištenje novoizgrađene arhivske zgrade bez naknade Državnom arhivu u Vukovaru. Ugovor su ispred Grada Vukovara i Državnog arhiva u Vukovaru potpisali vukovarski gradonačelnik Ivan Penava i ravnatelj matičnog županijskog arhiva Petar Elez.

Nova arhivska zgrada (adresa: Županijska 66, Vukovar) s obzirom na svoje prostorne kapacitete (spremišne, radne i uredske prostorije), kao i infrastrukturne performanse predstavlja jedan od najsuvremenijih arhivskih objekata u Republici Hrvatskoj te se u tom smislu može smatrati značajnim iskorakom u unaprijeđenju arhivske službe na području Vukovarsko-srijemske županije. U zgradi će se čuvati i obrađivati neki od najvažnijih arhivskih fondova i zbirki s područja grada Vukovara i Vukovarsko-srijemske županije (npr. fond Vukovarskog vlastelinstva - Vlastelinstvo Eltz), ali i arhivsko gradivo u nastajanju koje će općine, gradovi i Županija Arhivu predati u doglednoj budućnosti. Državni arhiv u Vukovaru u tom se smislu nastavlja uspješno profilirati u jednu od stožernih kulturnih i odgojno-obrazovnih ustanova vukovarsko-srijemskog kraja i nezaobilaznu destinaciju svih istraživača i zaljubljenika u našu zavičajnu prošlost.

Spomenuti projekt realiziran je u prvom redu zahvaljujući kulturnoj viziji, financijskoj potpori i suradnji Ministarstva kulture Republike Hrvatske, Fonda za obnovu i razvoj grada Vukovara, Grada Vukovara i Državnog arhiva u Vukovaru.

Petar Elez, ravnatelj Državnog arhiva u Vukovaru