## Promocija knjige "SRIJEMSKA ŽUPANIJA - Zapisnici sjednica 1745.-1759."

| Dana 4. srpnja 2014. godine s početkom u 11,00 sati u Velikoj vijećnici Vukovarsko-srijemske županije, Županijska 9, Vukovar, Državni arhiv u Vukovaru, Hrvatski državni arhiv i Vukovarsko-srijemska županija pozivaju Vas na svečanu promociju knjige povijesnih izvora prvih i najstarijih sačuvanih zapisnika županijskih sjednica. SRIJEMSKA ŽUPANIJA – Zapisnici sjednica 1745.-1759. Arhivsko gradivo Srijemske županije sadrži obilje prvorazrednih podataka o ustroju javne vlasti i obnovi županijskog uređenja na području civilne (građanske) Hrvatske, društvenim, gospodarskim i vjerskim prilikama koje su vladale u kasnofeudalnoj Slavoniji, ali i o želji i spremnosti vrhovne kraljevske vlasti da kroz djelovanje županijske uprave konsolidira odnose i uredi čvrstu kraljevsku upravu u oslobođenim područjima. Stoga je iznimna želja, kako naše ustanove, tako i Hrvatskog državnog arhiva, i kroz sveske koji će uslijediti, u okviru redovne edicije gradiva za povijest Vukovarsko-srijemske županije Državnog arhiva u Vukovaru, nastaviti objavljivati ovaj vrijedan ali i obiman povijesni izvor, kako bi postao pristupačan ne samo znanstvenoj javnosti u pisanjima sinteza naše povijesti, već i građanstvu koje nešto želi saznati o našoj zavičajnoj prošlosti. Knjigu će predstaviti Stjepan Prutki, ravnatelj Državnog arhiva u Vukovaru, doc. dr. Dubravka Božić Bogović, Filozofski fakultet u Osijeku, mr. Ladislav Dobrica, Hrvatski državni arhiv, priređivač, i doc. dr. Stjepan Sršan, priređivač. Pozdravnu riječ uputit će župan Vukovarsko-srijemske županije, Božo Galić, dipl. ing. Očekujemo Vas!