## Međunarodni dan arhiva u Vukovarsko-srijemskoj županiji

| Svake godine na dan 9. lipnja naša arhivska zajednica obilježava Međunarodni dan arhiva, kada tematskim izložbama, promocijama i drugim edukativnim programima državni arhivi otvaraju svoja vrata javnosti. Povodom obilježavanja 100-godišnjice Prvog svjetskog rata u našoj povijesti, Državni arhiv u Vukovaru priredio je atraktivan program, u kojem Vas zanimljivim predavanjima, filmskim projekcijama i predstavljanjem knjige „Bošnjačani u Prvom svjetskom ratu“ uvodimo u svijet iza kulisa Velikog rata … Međunarodni dan arhiva Državni arhiv u Vukovaru ove godine priređuje u suradnji s Hrvatskim domom Vukovar, Veleučilištem Lavoslava Ružičke u Vukovaru i Institutom društvenih znanosti „Ivo Pilar-Područnim centrom Vukovar. Javnost će ovom prigodom moći doznati što se u sačuvanim dokumentima i zapisima u državnim arhivima i drugim ustanovama može doznati o Prvom svjetskom ratu, zbilji i životnoj svakodnevici civila i vojnika na svjetskoj povijesnoj pozornici i drugim podatcima koji obogaćuju shvaćanje o ovom sudbonosnom događaju u našoj povijesti, koji je označio raspad Austro-ugarske Monarhije i ulazak Hrvatske u novu tvorevinu „Državu Srba, Hrvata i Slovenaca“. Zanimljiva predavanja, koja će se održati u ponedjeljak, 9. 6. s početkom u 12,00 sati na Veleučilištu Lavoslav Ružička u Vukovaru, priredili su kolege s Instituta za povijest, dr. Vijoleta Herman Kaurić i dr. Filip Hameršak, te Petar Elez, arhivist Državnog arhiva u Vukovaru. Građanstvo će se u zanimljivom programu moći upoznati i s radom Hrvatske kinoteke kao nacionalnog filmskog arhiva, upoznati s filmskom građom o Prvom svjetskom ratu kao bitnom tekovinom naše sveukupne kulturne baštine, te pogledati i igrani film koji nas uvodi u same početke, u dan koji je protresao svijet… U sklopu Dana arhiva javnost će moći pogledati i film „Atentat u Sarajevu“ iz 1975. godine, koji će se prikazati u utorak, 10. 6., u 19,00 sati u dvorani Ružičkine kuće u Vukovaru, uz besplatne kiflice, kokice i osvježenje …