## Obilježavanje 100. obljetnice kazališnog života u Vinkovcima

16. svibanj 2017. - Otvaranjem izložbe u organizaciji Državnog arhiva u Vukovaru i Gradskog kazališta „Joza Ivakić“ Vinkovci pod nazivom „100 godina kazališta u Vinkovcima i 85. godišnjica smrti Joze Ivakića“ te predavanjem posvećenim navedenoj obljetnici nazočila je i ministrica kulture dr. sc. Nina Obuljen Koržinek.
Razlozi dodjeljivanja imena Joze Ivakića vinkovačkom kazalištu nalaze se u biografskoj činjenici da je bio rođeni Vinkovčanin, koji je književno i scenski ovjekovječio Vinkovce i Slavoniju, a još više da je bio kompletan kazališni čovjek i kao amater i kao profesionalac u Osijeku i Zagrebu. Joza Ivakić bavio se gotovo svim oblicima kazališnog rada, te s punim pravom vinkovačko kazalište nosi njegovo ime pod nazivom Gradsko kazalište ''Joza Ivakić'' u Vinkovcima. Osim toga Joza Ivakić je još uvijek rado izvođen i gledan dramski pisac, a vinkovačko kazalište je svojom stogodišnjicom opravdalo ime svojega zaštitnika Joze Ivakića, rekla je Anica Bilić.
Ravnatelj Gradskog kazališta Zdenko Rečić napomenuo je kako je riječ tek o početku cjelogodišnjeg obilježavanja 100. obljetnice kazališnog života u Vinkovcima, života koji je započeo 8. prosinca 1917. godine osnivanjem Diletantskog kazališta, koje je tom prigodom izvelo jednočinke 'Prosce' Ise Velikanovića i 'Začarani ormar' Ferde Živka Milera.
U velikoj obljetnici otvorena je velika izložba u organizaciji Državnog arhiva u Vukovaru pod nazivom „100 godina kazališta u Vinkovcima i 85. godišnjica smrti Joze Ivakića“ koju je prigodnim riječima otvorila ministrica kulture Nina Obuljen Koržinek.
Ovo je slavlje ne samo Vinkovaca, nego i hrvatske kulture. Željela bih se zahvaliti i čestitati sadašnjem ravnatelju, ali i svima onima koji su kroz proteklih 100 godina razvijali i njegovali kazališni život u Vinkovcima. U ovoj prilici želim se zahvaliti sadašnjem ravnatelju i njegovim suradnicima i svima onima koji su u proteklih sto godina čuvali i razvijali kazališnu tradiciju u Vinkovcima. Želim na kraju reći da Gradsko kazalište ''Joza Ivakić'' uspješno radi i mi ćemo kao ministarstvo uvijek u skladu sa svojim mogućnostima pomagati rad ove ustanove u kulturi, rekla je ministrica Nina Obuljen Koržinek.
Na kraju je izložbu predstavio autor Petar Elez, ravnatelj Državnog arhiva u Vukovaru koji je istaknuo činjenicu da je vinkovačko kazalište tijekom cijelog svog postojanja bilo i ostalo rasadnik profesionalnih kazališnih i filmskih glumaca nacionalnog pa i svjetskog ranga. Ujedno je naglasio da se postav izložbe temelji na izboru arhivskog gradiva iz bogatog fundusa Državnog arhiva u Vukovaru.