## STAZAMA BAŠTINE - PREDSTAVLJANJE KNJIGA IVANA ĆOSIĆ BUKVINOG

U kontekstu obilježavanja Dana općine Vrbanja 2. - 10. rujna 2017., u subotu, 9. rujna 2017., u Domu kulture u Vrbanji održan je kulturni program „Stazama baštine“. Tom je prigodom javnosti predstavljeno posljednjih pet knjiga Ivana Ćosića Bukvinog, nadaleko poznatog vrbanjskog zavičajnika, kulturnog pregaoca i kroničara, zaljubljenika u prošlost i istraživanje povijesti „Cvelferije“ i posavskog kraja. O knjigama su su osim autora govorili Mr. sc. Vera Erl, Viši predavač na Katedri za knjižničarstvo Sveučilišta J. J. Strossmayera u Osijeku i predsjednica udruge Šokačka grana - Osijek te Petar Elez, ravnatelj Državnog arhiva u Vukovaru i član Predsjedništva Ogranka Matice hrvatske u Vukovaru.

Ivan Čosić Bukvin do sada je samostalno, ali i u svojstvu istaknutog člana Udruge povjesničara i baštinika zavičajne starine Slavonije, Srijema i Baranje, svojim znanjem, savjetom, kao i dokumentarnim arhivskim gradivom iz vlastite privatne zbirke, aktivno sudjelovao u organiziranju i realizaciji više kulturnih i znanstvenih projekata Državnog arhiva u Vukovaru. Među njima se mogu spomenuti znanstveni skup „Srijem u Prvom svjetskom ratu 1914. - 1918.“ (2014.) i izložba „3 stroljeća hidroregulacije i hidromelioracije na području Vukovarsko-srijemske županije“ (2016.). Autor, i njemu slični istraživači naše zavičajne prošlosti, u tom su smislu važna spona Državnog arhiva u Vukovaru s lokalnom kulturnom sredinom i važan oslonac projekata koje naš županijski arhiv namjerava realizirati u budućnosti.